**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO** „**DĖL pritarimo asociacijAI „klaipėdos regionas“ DALYVAUTI projekte „baltijos jūros turizmo centras“ PROJEKTO**

**1. Sprendimo projekto esmė, tikslai ir uždaviniai.**

Šiuo sprendimo projektu yra siekiama gauti Klaipėdos miesto savivaldybės tarybos pritarimą dalyvauti asociacijai „Klaipėdos regionas“ projekte „Baltijos jūros turizmo centras“ (angl. „Baltic Sea Tourism Center“) pagal Pietų Baltijos bendradarbiavimo per sieną programą.

**2. Projekto rengimo priežastys ir kuo remiantis parengtas sprendimo projektas.**

2015 m. lapkričio 18 d. asociacijos „Klaipėdos regionas“ posėdyje pristatytas dalyvavimo Pietų Baltijos bendradarbiavimo per sieną programos projekte „Baltijos jūros turizmo centras“ klausimas. Posėdyje nutarta pritarti asociacijos „Klaipėdos regionas“ dalyvavimui projekte partnerio teisėmis.

Projekto įgyvendinimo laikotarpis prasidėtų nuo 2016 m. II pusmečio iki 2019 m. I pusmečio pabaigos. Projekto pagrindinis partneris – Mekleburgo–Priešakinės Pomeranijos (Vorpommern) Žemės turizmo departamentas (Vokietija). Gavus ES finansavimą projektui, kaip partneris projekte dalyvautų asociacija „Klaipėdos regionas“.

Asociacijos „Klaipėdos regionas“ dalyvavimui šiame projekte pritarė ir Klaipėdos miesto savivaldybės administracijos Strateginio planavimo grupė (2016 m. sausio 7 d. posėdžio protokolas Nr. STR3-1 , pridedama).

**3. Kokių rezultatų laukiama.**

Pagrindinis projekto „Baltijos jūros turizmo centras“ tikslas – sukurti ilgalaikę komunikavimo struktūrą tarptautinio turizmo plėtrai ir bendradarbiavimui palaikyti bei skatinti tvarų, atsakingą ir inovatyvų turizmą Baltijos jūros regione.

Projekto uždaviniai – sukurti turizmo struktūrą turizmo komunikacijai ir bendradarbiavimui tarp Baltijos šalių ir už jos ribų, restruktūrizuoti kasmetinį Baltijos jūros šalių turizmo forumą į strateginį ir „idėjų kalvės“ mechanizmą.

Dalyvavimas projekte prisidėtų prie Klaipėdos regiono įvaizdžio stiprinimo ir žinomumo didinimo tarptautiniu lygmeniu, savivaldybių turizmo specialistų kompetencijų ugdymo (tarptautiniai mokymai, gerųjų patirčių mainai ir kt.), turizmo rinkodaros rodiklių sistemos kūrimo ir rinkodaros priemonių įgyvendinimo, aktyvesnio bendradarbiavimo su turizmo verslo atstovais (vietinio, tarptautinio lygmens) ir jų įtraukimo į projekto priemonių įgyvendinimą.

Baltijos jūros turizmo centro sukūrimas yra numatytas Europos Sąjungos Baltijos jūros strategijos 2014–2020 m. veiksmų plane.

**4. Sprendimo projekto rengimo metu gauti specialistų vertinimai.**

VšĮ Klaipėdos turizmo ir kultūros informacijos centro direktorės Romenos Savickienės nuomonė dėl dalyvavimo šiame projekte:

„Be jokios abejonės projektas “Baltijos jūros turizmo centras” padėtų stiprinti Lietuvos ir Klaipėdos regiono įvaizdį bei žinomumą tarp Baltijos šalių. Tikslesnę dalyvavimo šiame projekte naudą būtų galima įvertinti susipažinus su detalesnėmis veiklos priemonėmis :

1. Kokios rinkodarinės priemonės regiono viešinimui numatytos projekte?

2. Kokios kompetencijos būtų tobulinamos mokymų metu? Kokių šalių ekspertai dalyvautų mokymo procese?

3. Kokie verslo partneriai bus įtraukti į projekto priemonių įgyvendinimą?“.

**5. Išlaidų sąmatos, skaičiavimai, reikalingi pagrindimai ir paaiškinimai.**

Ekonominiai apskaičiavimai:

Projekto finansavimo intensyvumas – 85 proc. Bendra projekto vertė 117.700,00 Eur. Klaipėdos miesto savivaldybės finansinis indėlis –16.814,29 Eur. Asociacijos „Klaipėdos regionas“ posėdžio metu (2015 m. lapkričio 18 d. protokolas) nuspręsta, kad visos projekte dalyvaujančios savivaldybės prisidės prie projekto finansavimo po lygiai.

Klaipėdos regiono savivaldybių ([Klaipėdos miesto savivaldybė](https://lt.wikipedia.org/wiki/Klaip%C4%97dos_miesto_savivaldyb%C4%97)s, [Neringos miesto savivaldybė](https://lt.wikipedia.org/wiki/Neringos_miesto_savivaldyb%C4%97)s, [Palangos miesto savivaldybė](https://lt.wikipedia.org/wiki/Palangos_miesto_savivaldyb%C4%97)s, [Klaipėdos rajono savivaldybė](https://lt.wikipedia.org/wiki/Klaip%C4%97dos_rajono_savivaldyb%C4%97)s, Kretingos rajono savivaldybės, [Skuodo rajono savivaldybė](https://lt.wikipedia.org/wiki/Skuodo_rajono_savivaldyb%C4%97)s, [Šilutės rajono savivaldybė](https://lt.wikipedia.org/wiki/%C5%A0ilut%C4%97s_rajono_savivaldyb%C4%97)s) finansinis indėlis (15% projekto vertės) projekto įgyvendinimui bus lygus 17.655,00 Eur, iš jų kiekvienai savivaldybei tenka 2523 Eur.

Pateikus paraišką bei laimėjus paraiškų konkursą, Klaipėdos savivaldybės administracija pasirašytų finansavimo sutartį su asociacija „Klaipėdos regionas“.

|  |  |  |  |  |  |
| --- | --- | --- | --- | --- | --- |
| **Savivaldybės finansinis indėlis kiekvienais metais** | | | | | |
| **Savivaldybė/metai** | **2016** | **2017** | **2018** | **2019** | **Viso, Eur**\* |
| Klaipėdos miesto savivaldybė | 1.428,57 | 7.857,14 | 5.714,29 | 1.814,29 | **16.814,29** |

\* 85 proc. išlaidų sugrįš deklaravus išlaidas

**6. Lėšų poreikis sprendimo įgyvendinimui.**

Gavus projekto finansavimą, Klaipėdos miesto strateginiame 2016–2018 m. veiklos plane Subalansuoto turizmo skatinimo ir vystymo programoje (02) bus numatyta priemonė „Baltijos jūros turizmo centras“ projekto įgyvendinimui ir lėšos priemonės finansavimui.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės priėmus siūlomą Savivaldybės tarybos sprendimo projektą – pateikus projekto paraišką bei gavus finansavimą būtų stiprinamas Klaipėdos regiono įvaizdis ir didinamas žinomumas, ugdomos savivaldybių turizmo srities specialistų kompetencijos, kuriama turizmo rinkodaros rodiklių ir rinkodaros priemonių įgyvendinimo sistema, skatinamas aktyvesnis bendradarbiavimas su turizmo verslo atstovais.

Neigiamos pasekmės arba rizika – jei projekto administravimas būtų vykdomas netinkamai ar aplaidžiai, tai būtų grėsmė nesusigrąžinti 85 % išlaidų.

PRIDEDAMA:

1. Asociacijos „Klaipėdos regionas“ 2015 m. lapkričio 18 d. protokolo išrašo kopija, 1 lapas;

2. Klaipėdos miesto savivaldybės administracijos Strateginio planavimo grupės 2016 m. sausio 7 d. posėdžio protokolo Nr. STR3-1 kopija, 2 lapai;

3. Trumpa projekto „Baltijos jūros turizmo centras“ santrauka, 3 lapai.

|  |  |
| --- | --- |
| Tarptautinių ryšių, verslo plėtros ir turizmo skyriaus vedėja | Viktorija Jakubauskytė-Andriulienė |